ઓક્ટોબરના અંતે પેસેન્જર વાહનનું વેચાણ ૨.૮૨ લાખ એકમ થયું હોવાનો અંદાજ છે, જે ગયા વર્ષના ૨.૭૭ લાખ એકમની તુલનાએ માંડ ૧.૫થી બે ટકાનો વધારો દર્શાવે છે. ટોચના છમાંથી પાંચ દ્વિચક્રી વાહન ઉત્પાદકોએ ઓક્ટોબરમાં ૧૭.૨ લાખ એકમના વેચાણ સાથે ડિસ્પેચીસમાં ૧૬ ટકાની ઊંચી વૃદ્ધિ નોંધાવી છે. ટોચના ચાર ટ્રક ઉત્પાદકોએ ૨૧.૬૨ ટકાની વૃદ્ધિ નોંધાવતી ૮૪,૦૪૩ ટ્રકનું વેચાણ કર્યું હતું. ઇંધણના વધતા ભાવ, વધતા વ્યાજદર અને વીમાખર્ચમાં વધારો થવાના લીધે દેશની સૌથી મોટી કાર ઉત્પાદક મારુતિ સુઝુકીનો વૃદ્ધિદર પણ ખોટકાયો હતો. તેણે ઓક્ટોબર ૨૦૧૮માં ફક્ત ૧.૩૫ લાખ વાહનોનું જ વેચાણ કર્યુ હતુ. મારુતિ સુઝુકીની હરીફ હ્યુન્ડાઈ મોટર ઇન્ડિયા નવી સાન્ત્રોની આગેવાની હેઠળ ૫૨,૦૦૦ એકમનું વેચાણ નોંધાવવામાં સફળ રહી હોવા છતાં પણ તે ફક્ત પાંચ ટકા જ વૃદ્ધિ દર્શાવી શકી હતી. જ્યારે મહિન્દ્રા એન્ડ મહિન્દ્રા તથા હોન્ડા કાર્સના વેચાણના આંકડા સ્થિર રહ્યા હતા. નવા મોડેલના સથવારે ટાટા મોટર્સ અને ફોર્ડ ઇન્ડિયાને દ્વિઅંકી દરે વૃદ્ધિ નોંધાવવામાં સફળતા મળી છે.